M. Sabolová, poslankyňa: (2007-09-11):
Ja som už na hodine otázok na poslednej schôdzi upozorňovala na porušenie niekoľkých právnych predpisov medzinárodných dohovorov a noriem. Dala som otázku pánu ministrovi, ale odpoveď bola, že všetko je v súlade s dohovormi a medzinárodnými dokumentmi. Myslím si, že dnešná schôdza a dnešný vrátený návrh zákona pánom prezidentom jasne ukazuje, koľko právnych chýb a koľko nedostatkov má tento návrh zákona, ktorý parlament, koaliční poslanci na minulej schôdzi schválili. Ja považujem za najvážnejšie body, môžem povedať, možno také tri body. Jedným z nich je bod 52, kde sa vylučuje účasť účastníkov konania tejto, poviem, občianskej verejnosti. Je to veľká, široká sieť environmentálnych organizácií, občianskych združení, miestnych združení, ktorých zaujíma to, v akom prostredí žijú, čím tá krajina ďalej postupuje. A vlastne tou prekvalifikáciou účastníkov konania na zúčastnené osoby ich úplne vylučujeme z konania. Napriek tomu, že medzinárodné právo a medzinárodná legislatíva garantuje právo občianskym združeniam byť účastníkmi konania, a to aj namieta aj tam pán prezident pripomína. Zamieta sa im možnosť aj dovolať sa na súd, ak nebudú účastníkom konania, len zúčastnenou osobou. Preto sa pýtam, čoho sa, páni poslanci z koalície, obávame, ak chcete úplne zrušiť status účastníkov konania, a to sú občianske združenia, ktoré sa venujú tejto téme a sú odborníkmi? Iste, môžeme mať rôzne výhrady na niektoré možno extrémne požiadavky, ale v podstate upozornia vždy na vážny problém v spoločnosti a aj v ochrane životného prostredia. My dnes, to je začiatok a myslím si, že budeme pokračovať ďalej, tak ako upozornili aj tie environmentálne organizácie, dnes je to zákon o ochrane prírody a krajiny, novelizujeme zákon o posudzovaní vplyvov na životné prostredie EÚ. Neskoršie to budú zákony už pri strategických stavbách, kde obmedzíme účastníkom konania, nejakým občianskym združeniam, začne výstavba diaľnic, ktoré už nielen to, že bude odňaté akési vlastnícke právo takýmto vyvlastňovaním, ale aj účasť občianskych združení. Obávam sa, že tu nastáva trošku zvláštna atmosféra v demokracii tejto krajiny. Nedostatočný prístup verejnosti vlastne na súd už dnes Európska komisia napadla aj v Českej republike, kde sa podobným spôsobom pokúšali vylúčiť občanov z konaní. A preto si myslím, že treba skutočne veľmi zvážiť a, vážení páni poslanci z koalície, ktorí ste na výboroch hlasovali za opätovné schválenie takéhoto zákona, ktorý má strašne veľa nedostatkov, neviem, či ste si vedomí, že je schválený s množstvom rozporov s medzinárodným právom a minimálne v tom, že zamedzujete prístup verejnosti k spravodlivosti, aby mohli vlastne sa zúčastniť konania, a zároveň vytvárate hrozbu pre Slovenskú republiku, že nám Európska komisia môže napadnúť na súde proti medzinárodným zmluvám vytvorené legislatívne pravidlá. Už moji predrečníci, a preto sa nebudem dotýkať, to je bod 66, kde úplne vylučujete akýkoľvek vplyv pri lesných hospodárskych plánoch, kde ak si krajský úrad rozhodne vo svojom lesnom hospodárskom pláne, čo urobí, nikto do toho nebude mať vplyv. A tam je to veľmi nebezpečné, pretože pri tom nie sú konania. Je to rozhodnutie, je to istý dokument a tam už nebude mať účasť verejnosť vôbec. Čiže aj napriek tomu, že v bode 52 pán prezident sa snaží vytvoriť akýsi priestor pre zúčastnené osoby, ale to nemá vôbec dopad na § 103, kde ste úplne pri lesných hospodárskych plánoch vylúčili akúkoľvek možnosť vstúpiť, hovoriť, konať a proste nerešpektujete medzinárodné právne predpisy. Preto chcem povedať za klub Kresťanskodemokratického hnutia, že podporí tieto návrhy, ktoré predložil pán prezident. Preto žiadam, pán spravodajca, aby sme hlasovali o každom bode, pán spravodajca, bola by som rada, keby ste počuli, že o každom bode predloženého pozmeňujúceho návrhu pána prezidenta žiadam hlasovať samostatne. A potom ale o návrhu zákona, pretože je zjavne v rozpore s medzinárodným právom, Kresťanskodemokratické hnutie bude hlasovať proti takémuto návrhu zákona. Verím, páni poslanci, že si uvedomujete zodpovednosť za legislatívne normy, ktoré predkladáte, a že sa nedostaneme do konfliktu s Európskym súdom a nebudeme musieť platiť veľmi drahé pokuty za nedostatočný legislatívny proces a nedostatočné nedodržiavanie medzinárodných dohôd. Ďakujem pekne.